A 2019–2020-as UEFA-bajnokok ligája a legrangosabb európai nemzetközi labdarúgókupa, mely jelenlegi nevén 28., jogelődjeivel együttvéve 65. alkalommal került kiírásra. A döntőnek a lisszaboni Estádio da Luz adott otthont. A győztes részt vett a 2020-as UEFA-szuperkupa budapesti döntőjében, ahol az ellenfele a 2019–2020-as Európa-liga győztese, a Sevilla volt, valamint a 2020-as FIFA-klubvilágbajnokságra is kijutott. A döntőt a német Bayern München nyerte, története során hatodik alkalommal győzött a sorozatban.